Les obres del campanar de la Col·legiata de Gandia arranquen amb una inversió de 777.000 euros
21 febrer 2024

## Les obres del campanar de la Col·legiata de Gandia arranquen amb una inversió de 777.000 euros21 febrer 2024Última actualització: 21 febrer 2024

![](../gestion/img/e1e451f3a8017339b5e17bf2805926533ab1bb3945eb0eac7b33a3bd6384019e.jpg)  
  

Les **obres de restauració del campanar de la Seu de Gandia**, element identitari i icònic de la ciutat els orígens de les quals es remunten al S.XIII, **començaran durant la jornada de hui**. Els treballs, que seran executats per l'empresa de Xàtiva, Víctor Tormo SL, van ser adjudicats per l'Ajuntament de Gandia per un import de **777.000 euros** i consisteixen a **eliminar elements vegetals que puguen perjudicar l'edifici i millorar la part externa per evitar que puga entrar aigua** que afecte l'estructura.

També es contempla una **nova il·luminació; la restauració de l'interior del campanar i la introducció d'una sèrie de millores**, amb l'objectiu que una part siga visitable i se sume així a la important oferta cultural de Gandia. Està previst que la intervenció tinga una duració de **18 mesos**.  
  
Aquesta actuació, acordada amb la **Fundació per a la Restauració de la Col·legiata de Gandia**, ha comptat amb aportacions de l'Ajuntament de Gandia, la Generalitat Valenciana i la Diputació de València.  
  
L'**alcalde de Gandia, José Manuel Prieto**, ha mostrat la seua satisfacció per l'inici dels treballs que ha qualificat de _"una de les intervencions més importants en el nostre patrimoni històric, tradicional i identitari"_ i ha recordat que l'actuació ha estat possible gràcies a l'acord a què es va arribar durant la passada legislatura entre el consistori, la Fundació, la Diputació i la Generalitat, i que s'ha mantingut amb els governs actuals. _"Aquesta obra permetrà que un dels elements més emblemàtics de la ciutat de Gandia es convertisca en un espai visitable després d'una millora arquitectònica que reivindicarà tota la seua rellevància_".  
  
Per la seua banda, la **regidora delegada de Patrimoni, Alícia Izquierdo**, ha destacat la importància de la col·laboració entre institucions per emprendre aquest tipus d'intervencions i ha recordat que al novembre es van licitar els treballs. _"La Col·legiata és part del patrimoni de la ciutat i amb aquesta intervenció la posem en valor després d'haver realitzat els corresponents estudis arqueològics previs"_.  
  
Per a la Fundació de la Restauració de la Col·legiata de Gandia, el començament d'aquestes obres és un motiu de gran alegria i satisfacció. _"És una recompensa a tot el treball fet durant anys de forma silenciosa i constant. El començament d'aquestes obres realitzades en ple consens dins de la Fundació és per a nosaltres més que satisfactori"_, ha indicat el **president de la Fundació, Francisco Mas**. _"Cal donar les gràcies a totes les persones i institucions que ho han fet possible"_, ha declarat.  
  
Finalment, **l'arquitecte redactor del projecte de les obres, Jesús Roche**, ha explicat que _"ara es durà a terme una primera fase del projecte de treballs previs que consistiran en el muntatge de les bastides, tasques de neteja i eliminació d'elements impropis. De manera que es puguen acabar els treballs d'arqueologia i estudis estructurals que possibiliten una completa lectura de les diferents fases constructives del campanar"_. S'espera que aquesta fase de l'actuació es prolongue fins al mes d'abril i, en funció dels resultats obtinguts, es podrà introduir algun canvi al projecte o procedir als treballs de restauració pròpiament dits.

[Twittear](https://twitter.com/share)